Kꞌe̱ nga jye kꞌoa̱sꞌín komà kjoa̱ koi,
nga komà i̱skan,
jñà xi̱ta̱ judío tsibíjna jngoò sꞌeí ján Jerusalén.
Jesús kiì ìjngoò kꞌa ján Jerusalén.
Ya̱ Jerusalén tíjna jngoò chrjó nandá xi ꞌmì Betesda nga ꞌén hebreo.
ꞌÒn ma nguitjoa̱ xi tjín‑la̱.
Ya̱á tíjna chrañàtꞌaà‑la̱ xotjoa̱ tsꞌe̱ orrè.
Ya̱ nguitjoa̱‑la̱ kjìn xi̱ta̱ xkꞌén kjiyijòngui:
xi mìkiì tsejèn‑la̱,
xi tsáꞌyá kjoàn,
xi mìkiì ma síkjaníyá.
Ngatsꞌiì xi̱ta̱ koi nchikoña‑la̱ kꞌe̱ nga síjtìya‑la̱ nandá xi ꞌncha jè chrjó.
Jngoò àkja̱le̱‑la̱ Nainá xi tà kjé tà kjé bitjojen‑ne nga síjtìya‑la̱ nandá.
Jè xi̱ta̱ xkꞌén xi fahasꞌen‑jiìn ítjòn nandá,
kꞌe̱ nga jye jtìya‑la̱,
ni̱to̱ón mandaà‑ne ni̱ta̱ mé chꞌin xi tjín‑la̱.
Ya̱ kijnajiìn jngoò xi̱ta̱ xi jye tjín‑la̱ kaàn chrjꞌoòn jàn nó nga xkꞌén.
Jesús,
kꞌe̱ nga kijtseèxkon nga ya̱ kijna,
kisijiìn‑la̱ nga jyeé ꞌñó kjòtseé xkꞌén.
Kitsò‑la̱:
―¿A mejèn‑lè ko̱ndaà‑ne?
Jè xi̱ta̱ xkꞌén,
kitsò:
―Na̱ꞌèn,
mì yá xi síchjátꞌaà‑na nga kinísꞌen‑jiìn‑na kꞌe̱ jtìya‑la̱ nandá.
ꞌA̱n,
kꞌe̱ nga mejèn‑na fahasꞌen‑jñà,
kjꞌei̱í xi̱ta̱ síkijne‑na nga fahasꞌen‑jiìn ítjòn.
Jesús kitsò‑la̱:
―Ti̱sítji̱in,
chjoí nijñaà‑lè,
ti̱tjájmiì.
Xi̱ta̱ jè ni̱to̱ón kjòndaà‑ne,
kiskoé‑ne nijñaà‑la̱,
komà tsajmeè‑ne.
Na̱chrjein jè,
na̱chrjein nìkjáya‑né.
Jñà xi̱ta̱ judío kitsò‑la̱ jè xi̱ta̱ xi kjòndaà‑ne:
―Na̱chrjein i̱ꞌndei̱,
na̱chrjein nìkjáya‑né.
Mìkiì tjíꞌnde‑lè nga kíkoi̱i nijñaà‑lè.
Xi̱ta̱ jè kitsò:
―Jè xi̱ta̱ xi kàsìndaà‑na̱,
jè sobà xi ko̱kàtsò‑na:
“Chjoí nijñaà‑lè,
ti̱tjájmiì.”
Jñà xi̱ta̱ koi kiskònangui‑la̱,
kitsò‑la̱:
―¿Yá‑né xi o̱kàtsò‑lè:
“Chjoí nijñaà‑lè,
ti̱tjájmiì”?
Jè xi̱ta̱ xi jyeé kjòndaà‑ne mìkiì beèxkon yá xi̱ta̱‑ne xi kisìndaà‑ne nga jè Jesús jyeé xìn kiì nga itjokàjiìn‑la̱ xi̱ta̱ xi kjìn ma‑ne xi ya̱ títsa̱jna.
Xi komà i̱skan,
Jesús kisatiìkjoò ìjngoò kꞌa xi̱ta̱ jè ya̱ i̱ya i̱ngo̱,
kitsò‑la̱:
―Jyeé kòmandaà‑ne;
ta̱nga kì ti̱ jé binchaàtsji‑ne,
mé‑ne nga mì ìsa̱ chꞌo tjín kjoa̱ xi ko̱matꞌin.
Xi̱ta̱ jè kiìkon jñà xi̱ta̱ judío,
tsibéno̱jmí‑la̱ nga jè Jesús xi kisìndaà‑ne.